EIC จ่อเทคฯ “ส ธนา” สิ้นเดือนนี้! หวังสร้างฐานรายได้ระยะยาว
EIC จ่อเทคฯ "ส ธนา" สิ้นเดือนนี้! มองบริษัทมีศักยภาพสูง หวังต่อยอดธุรกิจ-สร้างฐานรายได้และผลกำไรในระยะยาว 
17 ม.ค. 2560

EIC จ่อเทคฯ “ส ธนา” สิ้นเดือนนี้! มองบริษัทมีศักยภาพสูง หวังต่อยอดธุรกิจ-สร้างฐานรายได้และผลกำไรในระยะยาว 
บริษัท อุตสาหกรรม อีเล็คโทรนิคส์ จำกัด (มหาชน) หรือ EIC เปิดเผยว่า หลังจากที่บริษัทได้มีนโยบายทางด้านการขยายไลน์ธุรกิจเพิ่มเติมไปทางด้าน Out Of Home Media จำพวกป้ายโฆษณา Bill Board ป้ายโฆษณา Digital ต่างๆ ที่ต้องใช้ระบบ Electronic และ LED บริษัท จึงเข้าศึกษาการลงทุนในธุรกิจป้ายต่างๆ และเล็งเห็นว่า บริษัท ส ธนา มีเดีย จำกัด มีศักยภาพ เป็นธุรกิจให้เช่าป้ายโฆษณาอันดับต้นๆ ของประเทศ มีป้ายโฆษณา Bill Board จำนวน 62 แห่ง รวมทั้งสิ้น 86 หน้าป้าย ซึ่งกระจายอยู่ทั่วบริเวณ 14 จังหวัด ทั้งในกรุงเทพ และครอบคลุมไปทั่วทุกภูมิภาคของประเทศ จะทำให้สามารถต่อยอดธุรกิจของ EIC ในปัจจุบันได้
โดยธุรกิจดังกล่าว หากนำเข้ามาบริหารแล้วจะส่งผลให้บริษัทมีการขยายตัวในธุรกิจที่หลากหลาย และยังสอดคล้องกับนโยบายของบริษัทที่ใช้หลักพิจารณาธุรกิจที่จะลงทุน โดยจะให้น้ำหนักความสำคัญกับอัตราการเติบโตของธุรกิจเป็นหลัก และเพิ่มขีดความสามารถในการแข่งขันในเชิงธุรกิจ
อีกทั้งยังสามารถสร้างผลกำไรในระยะยาว และเป็นแหล่งรายหลักได้อีกทางหนึ่งด้วย โดยบริษัทได้พิจารณาอนุมัติให้ฝ่ายบริหารของบริษัทเข้าทำบันทึกข้อตกลงซื้อขายหุ้น (MOU) กับบริษัท ส ธนา มีเดีย จำกัด แล้ว และขณะนี้อยู่ในขั้นตอนการเจรจาเพื่อทำสัญญาซื้อขายต่อไป คาดว่าจะสามารถสรุปผลได้ภายในสิ้นเดือนม.ค. นี้